# Fiskekvoter

## Mandat til regeringen om forslag til fiskeri efter torsk og andre fisk i Østersøen

**Referat:** <http://www.eu.dk/samling/20151/almdel/EUU/bilag/94/1567181.pdf>
**Samlenotat:** <http://www.eu.dk/samling/20142/raadsmoede/556313/bilag/1/1551260.pdf>

SAGEN:

Hvert år vedtager EU, hvor mange fisk, der må fanges i de europæiske farvande. Det hedder en TAC, og står for Total Allowable Catch – på dansk kalder vi det bare en kvote. Når EU fastsætter en kvote, forsøger de på den ene side at tage hensyn til økosystemerne og fiskebestandene, og på den anden side industrien og fiskerne, der stadig skal kunne leve af at fiske.

Som med alle andre spørgsmål forhandler regeringen på Danmarks vegne – med mandat fra Europaudvalget. Deres største fokus ligger på de fisk, som bliver fanget i de danske farvande – det gælder eksempelvis torsk, rødspætte og sild, der fanges i Østersøen.

Alle havene rundt om de europæiske kyster er delt op i zoner, som kvoterne fastsættes efter. Østersøen er f.eks. delt op i en østlig og en vestlig zone, og der bliver derfor lavet kvoter for begge zoner. Der er altså en kvote for torsk fanget i den østlige del af Østersøen, og en kvote for torsk fanget i den vestlige del af Østersøen.

For fiskeri efter torsk i den østlige del af Østersøen foreslår Kommissionen, at kvoten skal være 20 procent lavere. For torsk fanget i den vestlige del af Østersøen foreslår Kommissionen, at kvoten skal være næsten 35 procent lavere. Det skyldes, at Kommissionen medregner de fisk, der bliver fanget af lyst- og sportsfiskere – såkaldt rekreativt fiskeri. Det har man ikke gjort tidligere, og det er derfor, de mener, kvoten skal være så meget lavere.

For rødspætte foreslår Kommissionen en stigning på 18 procent, mens de lægger op til, at der kan fanges 21 procent ekstra sild.

|  |
| --- |
| **REGERINGENS HOLDNING:**Regeringen støtter de overordnede principper i EU’s fiskeripolitik. Regeringen kan støtte Kommissionens forslag for torsk i den østlige Østersø, men er uenig i Kommissionens forslag til torskekvoter for den vestlige Østersø. Man mener, at de to kvoter skal sættes i sammenhæng, så landene med kyst til den østlige del af Østersøen bliver tilgodeset mere end de lande, der har kyst til den vestlige del af Østersøen, herunder Danmark. Regeringen mener desuden, at det er urimeligt at lave fradrag for rekreativt fiskeri. Det rekreative fiskeri er ikke reguleret i EU’s fælles fiskeripolitik og derfor plejer det ikke at blive talt med, når man fastlægger kvoter. |

**FORHANDLINGSOPLÆGGET**

Regeringens udgangspunkt er, at man fortsat skal sikre et bæredygtigt fiskeri baseret på de overordnede principper i fiskeripolitikken. Der er en positiv udvikling for sild, laks og rødspætte, men det ser sværere ud for de to torskebestande. For torsk i den østlige Østersø kan regeringen støtte Kommissionens forslag, men man er nødt til at se det i sammenhæng med torsk i den vestlige del af Østersøen. Med andre ord bør der ikke ændres på kvotefordelingen mellem medlemslandene.

Der kan blive brug for yderligere tiltag i forhold til den vestlige torsk. Men Kommissionens måde at indregne rekreativt fiskeri i forhold til kvoten er ikke rigtig, så der er ikke grundlag for så markant en reduktion for den vestlige torsk.

Derfor er regeringens forhandlingsoplæg, at man fra dansk side tilslutter sig forslaget eller et kompromisforslag, der kan opnås enighed om, hvor regeringen vil arbejde for, at:

* Kvoterne for 2016 som generelt princip fastsættes på grundlag af den videnskabelige rådgivning, målsætningen om maksimalt bæredygtigt udbytte (MSY) og forvaltningsplaner
* TAC for torsk i henholdsvis den østlige og vestlige Østersø fastsættes efter en ensartet metode, og at der ikke forskelsbehandles i, hvor meget der må fiskes i de to områder

 **PARTIERNES HOLDNING**

**Dansk Folkeparti:** Finder det af afgørende betydning ikke at tage det rekreative fiskeri ind i kvotefastsættelsen. Det er useriøst, for ingen aner, hvor meget der fiskes rekreativt. Dansk Folkeparti kan støtte regeringens forhandlingsoplæg.

**Enhedslisten:** Beder ministeren bekræfte, at alle kvoter er fastlagt på baggrund af anbefalingerne fra Det Internationale Havforskningsråd. Enhedslisten kan ikke støtte regeringens forhandlingsoplæg.

**Radikale Venstre**: Er enig med Enhedslisten i, at bestandene selvfølgelig bør forvaltes i henhold til anbefalinger fra Det Internationale Havforskningsråd. De spørger, om det rekreative fiskeri fylder så meget, at man er nødt til at begrænse den kommercielle fangst, og om hvorfor det er useriøst at prøve at medregne det rekreative fiskeri.

Radikale Venstre støtte regeringens forhandlingsoplæg med den betingelse, at den samlede belastning af bestandene – inklusive det rekreative fiskeri – er bæredygtig.

**Alternativet:** Er enig med Enhedslisten og Det Radikale Venstre i, at det er vigtigt at basere vurderingerne på et videnskabeligt grundlag for den samlede bestand. Man skal lægge sig på et niveau under tærsklen for FMSY (Fish Mortality Sustainable Yield). Det er ikke et mål, men en grænse, man bør holde sig under.

**Socialistisk Folkeparti:** Kunne ikke støtte forhandlingsoplægget, men var ikke med på mødet

**Liberal Alliance:** Synes også, at det er useriøst at medtage det rekreative fiskeri. Samlet set kan Liberal Alliance dog ikke støtte regeringens mandat, fordi der er lagt op til for store reduktioner i torskefiskeriet i den østlige og den vestlige del af Østersøen.

**Socialdemokratiet:** Har forstået på regeringen, at kvoterne skal være videnskabeligt baseret, og at datagrundlaget for det rekreative fiskeri ikke er godt nok. Det lyder fornuftigt, og Socialdemokratiet bakker op om regeringens forhandlingsoplæg.

**RESPONS:**

**Miljø- og fødevareministeren** slår til at starte med fast, udgangspunktet for kvoterne altid er den videnskabelige rådgivning, målsætningen om maksimalt bæredygtigt udbytte og forvaltningsplanerne. Derfra er det lidt mere kompliceret – i hvert fald, når det gælder Østersøen. Torskefiskeriet i den østlige Østersø er såkaldt datafattigt, det vil sige, at man ikke har nok viden om bestandene der. Rådet og Kommissionen har en særlig vurderingsmetode, der gælder for de datafattige områder. I de tilfælde kan man derfor ikke sige, at fiskeriet er baseret på rådgivning fra Det Internationale Havforskningsråd. Derimod gør principperne fra Det Internationale Havforskningsråd sig gældende for torsk i den vestlige del af Østersøen, men beregningerne medtager også et aspekt fra den metode, som man kender fra den østlige del af Østersøen.

Helt overordnet vil landene gerne have en balance i fiskeriet mellem fiskebestandene og fiskeindustrien, og de vil gerne tage hensyn til, at fiskene ikke holder sig inden for et afgrænset territorium, men svømmer rundt over hele Østersøen.

**RESULTAT**

Regeringen fik sit forhandlingsoplæg, da det kun var Enhedslisten, Liberal Alliance og Socialistisk Folkeparti, der ytrede sig imod det. Socialistisk Folkeparti var ikke til stede på mødet, men havde på forhånd meddelt, at de var imod forhandlingsoplægget.

* Mandater der ikke er imod:
* Mandater imod: 34.